ব্লু হোয়েলের আতঙ্ক যেন কাটতেই চাইছে না। এবার একটি ইংরেজি মাধ্যম বিদ্যালয়ের তিন ছাত্রীর হাতে কাটা দাগ দেখে তাদের সাসপেন্ড করা হল স্কুল থেকে। অভিভাবকদের বিষয়টি জানিয়ে দশ দিনের সচেতনতামূলক কর্মশালার সিদ্ধান্ত নিয়েছে বিদ্যালয় কতৃপক্ষ৷ 
ঘটনাটি ঘটেছে খড়্গপুর দয়ানন্দ আর্য বিদ্যাপীঠে(ডিএভি)৷ মঙ্গলবার বিদ্যালয়ের সপ্তম শ্রেণির তিন ছাত্রীর হাতে বেশ কিছু কাটা দাগ নজরে আসে শিক্ষকদের৷ সঙ্গে সঙ্গে তাঁরা ওই তিন ছাত্রীকে জেরা করেন৷ ভালো করে কাটা দাগগুলি পরীক্ষা করে খবর দেওয়া হয় তাদের অভিভাবকদেরও৷ 
অভিভাবকরা দ্রুত বিদ্যালয়ে হাজির হন৷ তাঁরা জানান, বাড়িতে কোনও কম্পিউটার নেই৷ স্মার্টফোন থাকলেও তা বাচ্চাদের হাতে দেওয়া হয় না৷ ফলে ব্লু হোয়েল গেমের সঙ্গে এই দাগের সম্পর্ক নেই বলেই তাঁদের বিশ্বাস৷ এর পরেও সন্দেহ যায়নি শিক্ষকদের। ওই তিন ছাত্রীকে কিছুদিনের জন্য সাসপেন্ড করেছে বিদ্যালয়৷ 

এই বিষয়ে অন্যান্য খবর

‘ব্লু হোয়েল চ্যালেঞ্জ’-এর ফলে মৃত্যু বেড়েই চলেছে! এবারে ইন্টারনেটে আরও এক নতুন ‘চ্যালেঞ্জ’
নীল তিমির প্রকোপে বাড়ছে মৃত্যু, খোঁজ মিলল আরও দু’জনের


বিদ্যালয়ের অধ্যক্ষ এন কে গৌতম জানান, “ছাত্রীদের হাতের দাগ দেখে ও কথা বলে জানা গিয়েছে, এর সঙ্গে ব্লু-হোয়েলের সম্পর্ক নেই৷ তবুও ব্লু হোয়েল নিয়ে ছাত্রছাত্রীদের মধ্যে যাতে ভয় থাকে, তার জন্য প্রতীকী সাসপেন্ড করা হয়েছে ওই তিন ছাত্রীকে৷” 
এর পাশাপাশি বিদ্যালয়ের পক্ষ থেকে সেপ্টেম্বর মাসের প্রথম দশদিন একটি সচেতনতামূলক কর্মশালার আয়োজন করা হয়েছে ছাত্রছাত্রীদের জন্য৷ যার মূল লক্ষ্যই হল ব্লু হোয়েল নিয়ে ছাত্রছাত্রীদের সচেতন করা৷ যেখানে থাকবেন খড়্গপুর আইআইটির মনোবিদরাও৷